《南行漫兴 其一》
清代·马维翰

沈黎南下路迢迢，仰面青天欲射雕。何处标名铜作柱，早时转饷铁为桥。

王师久驻将无倦，荒服多虞或未骄。正值原田望霖雨，每占箕毕起中宵。

作者简介：（1693—1740）清浙江海盐人，字默临，又字墨麟，号侣仙。康熙六十年进士。雍正间从部郎擢四川建昌道，忤总督，诬以过失，解职入都质审。乾隆帝即位，授江南常镇道。诗文精悍，以纵横排奡为长。有《墨麟诗集》、《旧雨集》。